钦定古今图书集成/明伦汇编/官常典/第722卷 > 曹觐
## 钦定古今图书集成/明伦汇编/官常典/第722卷 > 曹觐

按《宋史忠义传》：“觐字仲宾，曹修礼子也。叔修古卒，无
子，天章阁待制杜杞为言于朝，授觐建州司户参军，
为修古后。皇祐中，以太子中舍知封州。侬智高叛，攻
陷邕管，趋广州。行至封州，州人未尝知兵，士卒才百
人，不任战斗，又无城隍以守。或劝觐遁去，觐正色叱
之曰：‘吾守臣也，有死而已，敢言避贼者斩’！”麾都监陈
晔引兵迎击贼，封川令，率乡丁、弓手继进。贼众数百
倍，晔兵败走，乡丁亦溃。觐率从卒决战，不胜，被执。贼
戒勿杀捽使拜，且诱之曰：“从我得美官，付汝兵柄，以
女妻汝。”觐不肯拜，且詈曰：“人臣惟北面拜天子，我岂
从尔苟生邪？速杀我幸矣。”贼犹惜不杀，徙置舟中。觐
不食者两日，探怀中印章授其从卒曰：“我且死，若求
间道，以此上官。”贼知其无降意，害之。至死诟贼声不
绝，投尸江中，时年三十五。事闻，赠太常少卿，录其子
四人。妻刘避贼死于林峒，追封彭城郡君，加赐冠帔，
又赠修古尚书工部侍郎，封修古妻陈颍川郡君。当
智高之反，乘岭南无备，县吏往往望风窜匿，故贼所
向辄下，独觐与孔宗旦赵师旦能以死守。后田瑜安
抚广东，乃为觐立庙封州。